# Notat om bevegelseshemmedes behov og ønsker

På Hjelpemiddelsentralen i Østfold har man ikke gjennomført noen strukturert undersøkelse av hvilke behov og ønsker som bevegelseshemmede har i forhold til sin bruk av nettbrett og smarttelefon. Det som her beskrives er en essens av de inntrykk vi har fått i vår kontakt med brukere og fagfolk rundt i fylket og hvordan behov og ønsker har blitt beskrevet.

Gruppens behov for å ta i bruk iOS vil i stor grad være den samme som den del av befolkning som ikke har funksjonshemminger. Det gjelder bruk av smarttelefon/nettbrett til telefonering, skriftlig kommunikasjon, sosial media og tilgang informasjon og nyheter. Underholdningsaspektet er også en viktig faktor. Ofte kjenner de personer som kan utnytte sine iOS enheter, og vil ha et ønske om å kunne brukt de apper og funksjoner i iOS enheten de ser andre har nytte av. I mindre grad enn for synshemmede finnes det apper som erstatter hjelpemidler som gruppen tradisjonelt har benyttet.

Gruppen personer med bevegelseshemming er stor og mangeartet, og det finnes ikke i den grad en forening som binder dem sammen og skaper brukernettverk, slik som Blindeforbundet gjør med sine medlemmer. Det finnes flere interesseorganisasjoner for bevegelseshemmede som har ulik størrelse, støtter ulike diagnosegrupper og ivaretar ofte ulike aldersgrupper og ulik grad av tilleggshandikap. Derfor mangler mye av den kunnskap som synshemmede har fått gjennom sine nettverk hos gruppen bevegelseshemmede. Dette gjelder basiskunnskap om iOS og hva man kan tilrettelegge for og hvordan det kan gjøres. Noen har skaffet seg smarttelefon og nettbrett og sliter med å bruke den effektivt, og noen har, ofte feilaktig, ikke sett at de har mulighet til å ta noe slikt i bruk, og går derfor ikke til anskaffelse av nettbrett eller smarttelefon.

Denne målgruppen har også et stort spenn i hjelpebehov fra det offentlige, og mange med mindre bevegelseshemninger er sjelden i kontakt med fagfolk som burde ha kompetanse på dette feltet. Dette gjelder særlig dem som er ferdig med videregående skole. Informasjon om muligheter i iOS kommer derfor ikke fram til disse personene. Særlig for den yngre del av denne befolkningen vil det sannsynligvis eksistere et behov for å ta iOS enheter i bruk, og også en stor motivasjon for å gjøre det.

Mangelen på kompetanse hos fagfolk er påtagelig når det gjelde dette feltet. Hjelpemiddelsentralene har fram til nylig i stor grad ikke arbeidet med smartbrett og smarttelefoner, fordi man har kunnet si at det har blitt gitt noe uklare signaler fra sentralt hold om hva som er Hjelpemiddelsentralens rolle når det gjelder informasjon om tilrettelegging av denne type utstyr som ikke er betalt av Folketrygden. Det har også manglet teknisk støtte som HMS har vært vant til å få fra tradisjonelle hjelpemiddelleverandører på vanlige hjelpemidler. Dermed har personalet på Hjelpemiddelsentralene ikke hatt tid eller kanskje motivasjon for å bygge opp sin egen kompetanse på hvordan man skal tilrettelegge iOS for bevegelseshemmede. Uten kunnskap og kompetanse på sentralen, er det vanskelig å se hvordan kompetanse på dette feltet kan bygges i 1.linjtjenestene i kommunene. Dette en grunn til at det på dette området er lite hjelp å hente for bevegelseshemmede brukere. Det gjelder i mange fylker, ikke bare Østfold. Hjelpemiddelsentralen i Østfold har imidlertid i siste året startet et arbeid for å spre kunnskap til kommunene om tilrettelegging av iOS. Kreativ 2017 var en del av dette arbeidet. Det har derfor skjedd en økning i bruk av hjelpemidler som gir tilgang til betjening av iOS og til posisjonering og montering av iOS enheter på f.eks. elektriske rullestoler. Det har også kommet inn flere saker som dreier seg om dette, særlig fra skolehold. Andre sentraler viser en interesse på feltet, og Fagsenteret i Hjelpemidler og tilrettelegging har satset på kunnskapsspredning, særlig med tanke på tilrettelegging for bruker i arbeid.

I skolesektoren kan det se ut til at situasjonen er i ferd med å bedre seg. Statped har satset på kunnskapsspredning om bruk av nettbrett i spesialundervisningen. Det arrangeres konferanser om undervisningsteknologi til bruk i spesialundervisningen (SPOT), og de siste to årene har svært mye av fokus på disse konferansene vært på bruk av nettbrett. Mye har dreid seg om undervisningsapper, i mindre grad om tilrettelegging. Statpeds satsing har vært rettet mot PP tjenestene som så har tatt det med i sin veiledning til skolene. Derfor får flere elever med bevegelseshemming tilgang på nettbrett på skolen, men de har stadig behov for tilrettelegging noe det er lite kompetanse på i skolen. Det er også svært forskjellig hvordan skolene har valg å satse på nettbrett. Man har p.g.a. økonomi satset på andre plattformer enn iOS, som kan være vanskeligere å tilrettelegge og et har mindre utvalg av nyttige undervisningsapper.